ORDE do 18 de maio de 2010 pola que se ditan instrucións para a elaboración dos orzamentos xerais da Comunidade Autónoma de Galicia para o ano 2011.
CONSELLERÍA DE FACENDA — III. OUTRAS DISPOSICIÓNS — 21/05/2010

O artigo 51 do texto refundido da Lei de réxime financeiro e orzamentario de Galicia establece o procedemento para a elaboración dos orzamentos xerais da Comunidade Autónoma de Galicia. Conforme o disposto no devandito artigo procédese a ditar as normas para a elaboración dos orzamentos do 2011 por medio desta orde.
O proceso orzamentario enmárcase nunha situación de partida condicionada pola precisa adaptación a un escenario financeiro adverso, tanto respecto das finanzas autonómicas como estatais e mesmo europeas, no que adquire unha especial relevancia o cumprimento dos pactos de estabilidade mediante a consecución da consolidación fiscal.
Neste proceso, cada responsable dos departamentos de gasto ten que poñer a énfase no emprego racional dos recursos financeiros, fixando axeitadamente as súas prioridades orzamentarias a través dun importante avance no desenvolvemento e consolidación dun sistema de orzamentación por obxectivos que permita a medición dos resultados asociados ás distintas políticas de gasto, que garantirá a eficacia e a eficiencia dos recursos financeiros asignados a cada axente integrantes do sector público autonómico.
En consonancia co sinalado, os orzamentos para o 2011 presentan unha dobre perspectiva e vinculación.
Por unha banda, concretarán para esta anualidade as actuacións e proxectos precisos para acometer o desenvolvemento do novo modelo socioecómico para Galicia previsto ao abeiro do Plan Estratéxico 2010-2014 elaborado polo Goberno para lograr a dinamización económica cun maior crecemento e o aumento do emprego, acadar una maior competitividade mediante un impulso da economía do coñecemento, manter a sustentabilidade ambiental e o equilibrio territorial e promover unha administración austera, eficiente e próxima ao cidadán, todo iso sen renunciar a lograr unha maior cohesión social, benestar e calidade de vida.
Deste xeito cada proxecto que conteña o orzamento para o 2011 deberá estar directamente relacionado cun obxectivo específico e deberá ir acompañado dos oportunos indicadores que permitan determinar o grao de cumprimento do obxectivo perseguido.
Por outra, aparece unha segunda vinculación, de xeito que estes orzamentos estarán condicionados pola actualización do programa de estabilidade orzamentaria para 2009-2013 presentado polo Goberno de España, ante as institucións europeas. No antedito programa recóllese a estratexia de consolidación fiscal do conxunto das administracións públicas españolas, que combina a restrición do gasto cun incremento moderado dos ingresos, aspecto que xa se tivo en conta no momento de elaborar os orzamentos do Estado para o 2010 en que se consideraba a elevación de determinados impostos, concretamente no aumento dos tipos do IVE a partir do mes de xullo do ano en curso e na eliminación da dedución de 400 euros no IRPF.
Esta estratexia trasladouse ás comunidades autónomas para que elaboren os seus respectivos plans de reequilibrio económico-financeiro, que sinalan as medidas para acadar o axuste no gasto requirido polo programa de estabilidade e os límites aos que as comunidades deben axustar as súas dispoñibilidades orzamentarias. O antedito plan presentouno a comunidade autónoma e foi aprobado o pasado 22 de marzo polo Consello de Política Fiscal e Financeira.
Ao respecto, cómpre salientar que no ano en curso o Ministerio de Economía e Facenda establece o criterio de que os anticipos que percibirán as comunidades en concepto de recursos adicionais e fondos de converxencia previstos polo novo sistema de financiamento non incluirán ata o ano 2012 os recursos adicionais correspondentes ao ano 2010, o que supón que esta comunidade non poderá contar con cento trinta e un millóns de anticipos que lle corresponderían no ano 2011 por estes recursos adicionais. Ademais, é preciso advertir que, consonte a nova lei reguladora do sistema de financiamento das comunidades autónomas, os incrementos nas participacións territorializadas das comunidades que estiveren motivadas polas suba dos tipos impositivos do IVE determinarán unha revisión á baixa do Fondo de Suficiencia polo mesmo importe, polo que os efectos financeiros destas subas non se trasladan ás facendas autonómicas. A isto haberá que engadir o primeiro pagamento da liquidación negativa do
sistema de financiamento no 2008 (120 millóns de euros).
En consecuencia, é evidente que as expectativas de aumento dos ingresos da nosa comunidade para o ano 2011 se ven fortemente limitadas polas restricións apuntadas e permite concluír que o noso nivel de ingresos non financeiros non diferirá significativamente do que se produza no exercicio actual.
Por esta razón, os criterios que esta orde establece para a elaboración do orzamento proseguen a senda de austeridade marcada nos dous últimos exercicios orzamentarios. Cómpre sinalar que xa na execución de 2009 o goberno entrante tivo que aprobar un Plan de austeridade do gasto público para facer fronte aos desaxustes orzamentarios atopados e que no ano 2010 se elaborou o sinalado plan de axuste orzamentario para facer fronte aos axustes sobrevidos neste exercicio, polo que novos axustes de gastos só se poderán acadar mediante a renegociación de contratos á baixa, melloras na xestión dimanantes do control e racionalización de custos e priorización do gasto corrente e dos investimentos.
Por todo iso, o proceso de elaboración fará especial fincapé na orzamentación encamiñada a resultados, na cal cada xestor deberá xustificar a necesidade e prioridade de cada euro das súas partidas financeiras, especialmente no que atinxe a gastos e subvencións correntes.
Esta forma de elaborar os orzamentos complementarase cunha xestión encamiñada a resultados en que cada responsable dará conta dos resultados acadados co financiamento asignado.
Baixo estas premisas crearanse no seo do proceso orzamentario dúas comisións:
-Comisión de análise e avaliación dos obxectivos dos programas de gasto, que velará pola correcta definición dos obxectivos e indicadores asignados a cada programa orzamentario.
-Comisión funcional do gasto, que determinará as asignacións financeiras por función e natureza do gasto en cada sección orzamentaria, logo de xustificación da necesidade e prioridade de cada actuación, así como das contías solicitadas para desenvolvela.
Polo que se refire ao ámbito de aplicación dos orzamentos, debe indicarse que estes abranguen, seguindo o criterio establecido nos orzamentos do ano en curso, todas as entidades incluídas no perímetro de consolidación en termos SEC-95, con exclusión das universidades públicas. As contas dos diferentes entes instrumentais pecharanse a través das diferentes seccións a que estean adscritos, que asumirán os obxectivos destas como propios nas partidas que recollen as transferencias de funcionamento.
Polo exposto e consonte as competencias que lle corresponden á Consellería de Facenda en virtude do establecido no artigo 7 c) do texto refundido da Lei de réxime financeiro e orzamentario de Galicia, apróbanse as seguintes instrucións para a elaboración dos orzamentos xerais da Comunidade Autónoma de Galicia para 2011.
Artigo 1º.-Criterios xerais de elaboración dos orzamentos.
Os orzamentos xerais da comunidade autónoma para 2011 enmárcanse nun escenario de mantemento das dispoñibilidades financeiras, polo que as prioridades de gasto deben seguir orientadas aos sectores fundamentais para a recuperación da actividade económica, nun contexto marcado pola austeridade e contención do gasto corrente sen descoidar os servizos públicos esenciais.
Neste sentido, a asignación de recursos vertebrarase no marco establecido polo Plan estratéxico de Galicia 2010-2014 e axustarase aos seguintes criterios:
a) A mellora da cohesión social, o benestar e a calidade de vida, facendo especial énfase nos colectivos máis afectados pola crise económica e garantindo a prestación dos servizos fundamentais no ámbito da sanidade, a educación e a atención á dependencia.
b) A consecución da dinamización económica, o crecemento e o emprego, mediante a modernización do tecido produtivo e a potenciación da competitividade dos axentes produtivos como elemento de saída da recesión económica.
c) Impulsar a economía do coñecemento, mediante a construción dunha sociedade na cal prime a innovación empresarial, a investigación e o desenvolvemento tecnolóxico e na cal que se promova a aplicación e o emprego das TICs en todos os seus ámbitos.
d) Promover a sustentibilidade ambiental e o equilibrio territorial, mediante a conversión do contorno natural nun factor positivo para o desenvolvemento e a xeración de traballo, en que se eliminen as disparidades territoriais e en que a eficiencia enerxética constitúa unha fonte de riqueza e resposta ante os desafíos do cambio climático.
e) Acadar unha administración eficiente, moderna e cercana ao cidadán, mediante a optimización dos recursos materiais e humanos e a implementación de novos sistemas de xestión que faciliten os trámites aos administrados, de xeito que se reduzan os custos actuais na prestación dos servizos e se incremente a capacidade financeira da comunidade.
Artigo 2º.-Directrices para o establecemento do marco orzamentario 2011.
Con carácter previo á elaboración do anteproxecto de Lei de orzamentos xerais da Comunidade Autónoma para 2011, a Dirección Xeral de Orzamentos elaborará as directrices básicas do marco orzamentario plurianual consolidado, en que se desenvolverá a anualidade 2011. Para a súa elaboración a dirección xeral axustarase ao obxectivo de estabilidade orzamentaria correspondente á comunidade autónoma referido aos tres exercicios seguintes.
Nestas directrices, definiranse os equilibrios orzamentarios básicos, a previsible evolución dos ingresos e os recursos que se asignarán ás políticas de gasto, en función dos seus correspondentes obxectivos estratéxicos e dos compromisos de gasto xa asumidos.
Artigo 3º.-Ámbito de aplicación.
Un.-As disposicións contidas nesta orde serán de aplicación á elaboración do anteproxecto de orzamentos xerais da comunidade autónoma para o ano 2011 e incorporarán os correspondentes a:
a) A Administración xeral da comunidade autónoma e os seus organismos autónomos, aos que se adicionan os órganos estatutarios e consultivos.
b) As axencias públicas autonómicas.
c) Os orzamentos de explotación e capital das sociedades mercantís a que fai referencia o artigo 12 do texto refundido da Lei de réxime financeiro e orzamentario de Galicia.
d) Os orzamentos de explotación e capital dos demais entes a que fai referencia o artigo 12 do texto refundido da Lei de réxime financeiro e orzamentario de Galicia.
e) Os orzamentos de explotación e capital das fundacións do sector público de Galicia, incluídas nas correspondentes seccións do anexo IV desta orde, en que concorran os requisitos determinados polo sistema europeo de contas, para integrarse no sector público autonómico.
f) Os orzamentos dos consorcios do sector público autonómico, incluídos nas correspondentes seccións do anexo IV desta orde, en que concorran os requisitos determinados polo sistema europeo de contas, para integrarse no sector da Administración pública galega.
Dous.-En todo caso, os orzamentos incluirán os de todas as entidades que estean clasificadas como sector público autonómico de acordo co sistema europeo de contas consonte o inventario de entes da Intervención Xeral da Administración do Estado, aínda que non estean participadas maioritariamente pola comunidade autónoma, agás as universidades públicas.
Artigo 4º.-Estrutura orzamentaria.
Un.-Orzamento de ingresos.
O orzamento de ingresos elaborarase de acordo coa clasificación económica que figura no anexo I desta orde, e coa clasificación orgánica que se corresponde cun único centro xestor na Administración xeral e con centros de xestión diferenciados para cada un dos organismos autónomos e axencias públicas.
Dous.-Orzamentación dos ingresos procedentes doutras administracións nos organismos e entes instrumentais.
Todos os ingresos que os distintos organismos e entes propoñan consignar no orzamento inicial procedentes doutras administracións publicas, salvo que se produzan como consecuencia de convocatorias competitivas, deberanse consignar, como criterio xeral, no orzamento de ingresos da Administración xeral. Simultaneamente, a sección de adscrición deberá consignar no seu estado de gastos as correspondentes partidas de transferencia.
Tres.-Remanentes de tesouraría.
Con carácter xeral, non se consignará ningunha dotación no concepto de ingresos 870. «Remanente de tesouraría», salvo casos excepcionais en que se precisará autorización expresa da Dirección Xeral de Orzamentos.
Catro.-Estrutura do orzamento. Os proxectos orzamentarios e os seus obxectivos.
O orzamento de gastos da Administración xeral e dos distintos organismos autónomos estruturarase tendo en conta as finalidades e obxectivos que o orzamento tenta lograr e adaptarase á clasificación económica, orgánica e funcional por programas que figuran nos anexos II, III e IV desta orde.
Ademais das estruturas xerais que figuran nos anexos antes referidos, a totalidade dos créditos do orzamento de gastos deberá configurarse por códigos de proxecto ou actuación baixo os cales se identifícan as unidades básicas de gasto. As devanditas unidades de gasto recollerán, se for o caso, a clasificación territorial de acordo coas instrucións que estableza o órgano competente da Consellería de Facenda.
Así mesmo, os proxectos de gasto financiados con fondos estruturais deberán ter en conta as vinculacións cos obxectivos estratéxicos de Galicia 2007-2013, eixes de intervención, categorías de gasto e indicadores de seguimento (realización e resultados).
Cinco.-Obxectivos dos programas orzamentarios.
Os centros xestores recollidos na clasificación orgánica deberán revisar ou definir, se é o caso, os obxectivos estratéxicos e operativos que perseguen cos seus programas orzamentarios. Para tal efecto, sempre que sexa posible, empregarán os recollidos no catálogo de obxectivos por programa recollido na aplicación informática de elaboración de orzamentos vencellados aos seus plans xerais, sectoriais e de carácter transversal. Aos devanditos obxectivos engadiranse os proxectos e actuacións, indicadores e recursos que os haberán de desenvolver. As transferencias de financiamento deberán explicitar aqueles obxectivos que sexan desenvolvidos polos entes destinatarios delas.
Seis.-Estados financeiros dos organismos autónomos comerciais e axencias. Ademais da estrutura establecida con carácter xeral, os orzamentos de ingresos e gastos dos organismos autónomos comerciais, industriais, financeiros e análogos e axencias públicas e demais entes recollidos no artigo 3º que estean suxeitos a orzamento limitativo de gasto, incluirán os estados financeiros que están obrigados a presentar, de acordo coas súas normas específicas de carácter contable e, en especial, as recollidas no capítulo IV do texto refundido da Lei de réxime financeiro e orzamentario de Galicia que lles son de aplicación.
Estes entes deberán revisar ou definir, se é o caso, os obxectivos estratéxicos e operativos que perseguen cos seus programas orzamentarios. Para tal efecto, sempre que sexa posible, empregarán os recollidos no catálogo de obxectivos por programa recollido na aplicación informática de elaboración de orzamentos vencellados aos seus plans xerais, sectoriais e de carácter transversal. Aos devanditos obxectivos engadiranse os proxectos e actuacións, indicadores e recursos que os deberán desenvolver.
Sete.-Orzamentos dos entes instrumentais.
Os orzamentos de explotación e capital e demais estados financeiros das sociedades públicas autonómicas, fundacións do sector público de Galicia e demais entes recollidos no artigo 3º non suxeitos a orzamento limitativo estrutúranse de acordo coas súas normas específicas e, en particular, as recollidas no capítulo V do texto refundido da Lei de réxime financeiro e orzamentario de Galicia que lles son de aplicación.
Na formulación do programa de actuacións, investimentos e financiamento (PAIF) que estes entes deben presentar, deberán ter en conta os obxectivos considerados nos plans xerais, sectoriais e transversais que os poidan afectar e, en particular, os obxectivos que recolla o programa orzamentario da administración que conteña, se é o caso, as transferencias correntes e de capital para financiar as actividades e proxectos do ente.
Oito.-Transferencias de financiamento.
As transferencias internas, achegas e, en xeral, as operacións entre diversos entes que se definen no artigo tres desta orde deberán orzarse de modo nominativo para os efectos da consolidación orzamentaria.
Nove.-Unidade de conta.
Os orzamentos xerais da comunidade autónoma elaboraranse tendo como unidade de conta o euro.
Artigo 5º.-Órganos participantes na elaboración dos orzamentos.
Un.-Comisión de análise e avaliación dos obxectivos dos programas de gasto.
Son os grupos de traballo encargados de avaliar os obxectivos estratéxicos e operativos asignados aos distintos programas de gasto, así como a coherencia dos indicadores de seguimento asignados aos respectivos obxectivos e aos proxectos de gasto que os desenvolven.
Prestarase especial atención aos proxectos susceptibles de obteren financiamento dos fondos estruturais e doutros fondos europeos, así como aos obxectivos sinalados como prioritarios polos respectivos órganos xestores.
Constituirase unha comisión por cada sección e formarán parte dela:
-O director xeral de Orzamentos, que a presidirá.
-O director xeral de Planificación e Fondos.
-O secretario xeral da respectiva sección orzamentaria e os responsables de gasto que estime necesarios.
-O presidente da comisión poderá convocar outros xestores de gasto así como o persoal asesor que estime conveniente.
Dous.-Comisión funcional do gasto.
A comisión funcional do gasto formulará e determinará, en función dos recursos dispoñibles e dos obxectivos e das prioridades de gasto establecidas, a distribución do crédito por programas e capítulos.
No seo desta comisión realizarase unha análise das diferentes actuacións de gasto que se realizarán no vindeiro exercicio de cara a acreditar a súa axeitada necesidade, prioridade e cuantificación.
A comisión estará presidida pola titular da Consellería de Facenda e integrada polos titulares das distintas seccións orzamentarias ou persoas en que estes deleguen. O director xeral de Orzamentos actuará como vicepresidente e a secretaría da comisión corresponderá ao titular da Subdirección Xeral de Orzamentos.
Por proposta de calquera dos seus membros poderase convocar representantes de calquera dos centros directivos cuxa presenza se considere oportuna, así como os outros subdirectores da Dirección Xeral de Orzamentos en función da materia que se vaia tratar.
Para o cumprimento das súas funcións a comisión poderá actuar en pleno ou mediante as subcomisións que para cada sección orzamentaria se decida establecer.
Artigo 6º.-Texto articulado.
Un.-Corresponderá á Dirección Xeral de Orzamentos coordinar a redacción do articulado do anteproxecto de lei de orzamentos e a presentación do seu texto definitivo.
Dous.-As consellerías, e a través delas os organismos e demais entes recollidos no artigo 3º desta orde, poderán formular ata o 10 de xullo as propostas normativas con encaixe na lei de orzamentos que consideren necesarias, acompañadas da memoria xustificativa da súa oportunidade, da táboa de vixencias e de disposicións afectadas e, se é o caso, dun informe económico sobre a súa repercusión nos ingresos e gastos, segundo o modelo previsto no anexo VII desta orde.
Artigo 7º.-Proceso de elaboración.
Un.-Ingresos tributarios.
A Dirección Xeral de Orzamentos da Consellería de Facenda levará a cabo as tarefas de determinación, análise e agregación dos datos precisos para a elaboración do anteproxecto de ingresos, considerando a información relativa ás previsións correspondentes a impostos directos, indirectos e taxas e prezos, facilitadas pola Dirección Xeral de Tributos, e as correspondentes ao capítulo IX, da sección 22 que achegará a Dirección Xeral de Política Financeira.
A estimación dos beneficios fiscais que afecten a figuras impositivas sobre as cales a comunidade autónoma posúe competencias normativas, será facilitada pola Dirección Xeral de Tributos.
Dous.-Ingresos finalistas do Estado.
A inclusión de ingresos de carácter finalista procedentes da Administración do Estado ou doutras administracións públicas, e correlativamente a dotación de créditos no orzamento de gastos, unicamente será posible despois da xustificación do dereito á súa percepción por parte das consellerías afectadas.
Tres.-Fondos europeos e Fondo de Compensación Interterritorial.
A Dirección Xeral de Planificación e Fondos facilitaralle á Dirección Xeral de Orzamentos a relación de proxectos financiados con cargo ao FCI, acordados con cada unha das consellerías para o seu financiamento con cargo ao crédito incluído na sección 33 do anteproxecto de orzamentos xerais do Estado para o ano 2011, correspondentes a esta comunidade autónoma, así como a programación para 2011, dos fondos europeos Feder e FSE, coa correspondente desagregación por eixe e medida ou categoría de gasto, fondo comunitario, obxectivos (finais e intermedios) da estratexia de Galicia 2007-2013 para as intervencións estruturais e órgano executor. Igualmente, co mesmo grao de desagregación, as consellarías xestoras dos programas Feader e FEP subministraranlle á Consellería de Facenda a programación correspondente ao ano 2011.
Catro.-Ingresos dos organismos autónomos e axencias.
As consellerías que tivesen adscrito algún dos organismos autónomos, axencias ou entes con orzamento limitativo recollidos no artigo 3º, remitirán á Dirección Xeral de Orzamentos as previsións de ingresos correspondentes a cada un deles.
Cinco.-Propostas de gasto.
As distintas consellerías e órganos xestores remitirán polo sistema informático establecido para o efecto as propostas de gasto por programas para 2011, incluíndo as referentes aos organismos, entes e sociedades a eles adscritos. Esta remisión realizarase antes do 1 de xullo e quedará á disposición da Dirección Xeral de Orzamentos.
A Dirección Xeral de Orzamentos examinará en coordinación coas consellerías, secretarías xerais e, se é o caso, cos órganos responsables da planificación e elaboración dos orzamentos de cada consellería, a documentación orzamentaria recibida, para os efectos de axustar os créditos ás previsións de financiamento realizadas e ao establecido nesta orde e na restante normativa aplicable.
Seis.-Regras de validación.
Tras as reunións da comisión funcional de gasto que procedan, a Consellería de Facenda determinará consonte os criterios e obxectivos fixados e demais directrices aprobadas polo Consello da Xunta, os importes dos orzamentos correspondentes a cada órgano xestor, e determinará as regras de validación que se deben incluír no programa informático de elaboración dos orzamentos.
Sete.-Orzamentos dos organismos estatutarios e consultivos.
As propostas de anteproxectos dos estados de gastos dos órganos estatutarios e consultivos da comunidade autónoma, das consellerías dos organismos autónomos e das axencias públicas a elas adscritos, elaboraranse conforme os criterios establecidos e remitiranse, no soporte informático de elaboración de orzamentos, á Dirección Xeral de Orzamentos consonte o establecido na Lei de réxime financeiro e orzamentario de Galicia.
Oito.-Anexo de persoal.
O anexo de persoal obterase directamente no programa de xestión de persoal no caso das seccións orzamentarias, organismos autónomos e axencias públicas incluídos no sistema.
Así mesmo, para os casos en que as dotacións do capítulo I se financien con fondos europeos ou outros fondos finalistas, os distintos órganos xestores deberán remitir a través do programa informático de elaboración de orzamentos a información referida a estes por código de proxecto e fonte de financiamento.
Nove.-Sociedades públicas autonómicas e fundacións do sector público de Galicia.
As sociedades públicas a que se refire o artigo 12 do texto refundido da Lei de réxime financeiro e orzamentario de Galicia e as demais entidades sinaladas no artigo 3º desta orde, remitiranlle á Dirección Xeral de Orzamentos, a través da aplicación informática especialmente habilitada para iso, a documentación que oportunamente se determinará a través da correspondente resolución.
A Dirección Xeral de Orzamentos poderá, para os efectos da presentación de datos agregados, homoxeneizar as estruturas orzamentarias das sociedades e entes clasificados como Administración pública da comunidade autónoma consonte as normas do Sistema Europeo de Contas (SEC-95).
Esta homoxeneización realizarase sobre a base da estrutura de ingresos e gastos establecida no artigo 4º desta orde.
Artigo 8º.-Memorias e informe económico financeiro.
Un.-Memoria I.
A redacción da memoria xeral será levada a cabo pola Dirección Xeral de Orzamentos da Consellería de Facenda.
Dous.-Memoria II.
As memorias correspondentes a cada unha das consellerías serán elaboradas por estas segundo o contido e as instrucións que figuran no anexo VI desta orde, e remitiranse á Dirección Xeral de Orzamentos antes do 20 de xullo.
Tres.-Memoria de obxectivos e programas.
A memoria de obxectivos e programas será elaborada pola Dirección Xeral de Planificación e Fondos, conforme a información a que se refire o punto anterior.
Catro.-Informe económico-financeiro.
A Dirección Xeral de Planificación e Fondos terá ao seu cargo a elaboración do informe económico-financeiro que se xunta ao proxecto de Lei de orzamentos xerais baseándose, de ser o caso, nos informes e previsións de conxuntura económica elaborados polo Instituto Galego de Estatística e a Dirección Xeral de Política Financeira.
Cinco.-Memoria de orzamentos das deputacións.
A Dirección Xeral de Planificación e Fondos elaborará a memoria de orzamentos das deputacións provinciais, de acordo coa disposición adicional terceira do Estatuto de autonomía de Galicia.
Disposicións derradeiras
Primeira.-Tendo en conta as análises e as propostas de ingresos e gastos resultantes de todo o actuado, e conforme as directrices do marco orzamentario plurianual da comunidade autónoma, a Consellería de Facenda formulará o anteproxecto de Lei de orzamentos xerais e someterao á aprobación do Consello da Xunta.
Segunda.-Autorízase a Dirección Xeral de Orzamentos para desenvolver as normas contidas nesta orde, especialmente as relativas á definición, normalización e contido da clasificación económica e por programas, así como para adecuar, se é o caso, a documentación que se indica no seu artigo 4º, creando ou substituíndo os que se consideren precisos en función das necesidades resultantes do proceso de elaboración.
Terceira.-Esta orde entrará en vigor o día da súa publicación no Diario Oficial de Galicia.
Santiago de Compostela, 18 de maio de 2010.
Marta Fernández Currás
Conselleira de Facenda
ANEXO I
Clasificación económica dos ingresos públicos
Código da clasificación económica dos ingresos públicos comprendidos nos orzamentos da comunidade autónoma e os seus organismos autónomos e axencias públicas.
Os recursos que prevé liquidar, segundo a súa natureza económica, clasificaranse por capítulos, artigos, conceptos e subconceptos, tal como se detalla no seguinte sistema de codificación.
Esta estrutura de clasificación inicial por artigos, conceptos e subconceptos considérase aberta, polo que poderán propoñerse os novos elementos que se consideren necesarios en calidade de atípicos, cando non figuren incluídos na codificación inicial.
A clasificación económica, co detalle antes definido, terá carácter informativo para os efectos de lograr unha axeitada identificación dos dereitos económicos da Facenda pública no momento do seu rexistro contable. Para os efectos da súa inclusión nos orzamentos, a desagregación das previsións nos distintos niveis da clasificación por categorías económicas será elaborada polos distintos centros xestores dos ingresos en función da información dispoñible por eles.
Ver referencia pdf "09500D004P013.PDF"
ANEXO IV
Clasificación orgánica
Estrutura por departamentos e centros xestores
Ademais das entidades que se sinalan a continuación, poderanse incluír aqueloutras que expresamente determine a Dirección Xeral de Orzamentos.
Seccións
Sección 01.-Parlamento.
Servizo 01.-Parlamento.
Servizo 02.-Valedor do Pobo.
Sección 02.-Consello de Contas.
Servizo 01.-Consello de Contas.
Sección 03.-Consello da Cultura Galega.
Servizo 01.-Consello da Cultura Galega.
Sección 04.-Presidencia da Xunta de Galicia.
Servizo 10.-Secretaría Xeral da Presidencia.
Servizo 11.-Dirección Xeral do Gabinete da Presidencia.
Servizo 20.-Asesoría Xurídica Xeral.
Servizo 30.-Secretaría Xeral de Medios.
Servizo 31.-Dirección Xeral de Comunicación.
Servizo 40.-Secretaría Xeral da Igualdade.
Servizo 50.-Secretaría Xeral de Emigración.
Servizo 60.-Secretaría Xeral para o Deporte.
Servizo 70.-Secretaría Xeral de Modernización e Innovación Tecnolóxica.
Servizo 80.-Servizo Galego de Promoción da Igualdade do Home e da Muller.
Ente público.-Compañía de Radio Televisión de Galicia.
Sociedade mercantil.-Redes de Telecomunicación Galegas, Retegal, S.A.
Fundación Galicia Emigración.
Fundación Deporte Galego.
Consorcio Audiovisual de Galicia.
Sección 05.-Consellería da Presidencia, Administracións Públicas e Xustiza.
Servizo 01.-Secretaría Xeral.
Servizo 02.-Dirección Xeral de Xustiza.
Servizo 03.-Dirección Xeral de Administración Local.
Servizo 04.-Dirección Xeral de Relacións Institucionais e Parlamentarias.
Servizo 05.-Dirección Xeral de Emerxencias e Interior.
Servizo 06.-Dirección Xeral de Relacións Exteriores e coa Unión Europea.
Servizo 07.-Dirección Xeral de Avaliación e Reforma Administrativas.
Servizo 08.-Delegacións territoriais da Xunta de Galicia.
Servizo 80.-Escola Galega de Administración Pública.
Servizo 81.-Academia Galega de Seguridade Pública.
Ente público.-Axencia Galega de Emerxencias.
Fundación: Axencia Humanitaria de Galicia.
Fundación Semana Verde de Galicia.
Fundación Galicia-Europa.
Consorcios comarcais Servizos Contraincendios e Salvamento.
Consorcio provincial da Coruña Servizo Contraincendios e Salvamento.
Sección 06.-Consellería de Facenda.
Servizo 01.-Secretaría Xeral e do Patrimonio.
Servizo 02.-Intervención Xeral da Comunidade Autónoma.
Servizo 03.-Dirección Xeral de Orzamentos.
Servizo 04.-Dirección Xeral de Tributos.
Servizo 05.-Dirección Xeral de Política Financeira.
Servizo 06.-Dirección Xeral de Planificación e Fondos.
Servizo 07.-Dirección Xeral de Función Pública.
Servizo 80.-Instituto Galego de Estatística.
Servizo 81.-Tribunal Galego de Defensa da Competencia.
Ente público.-Consello Económico e Social.
Ente público.-Centro Informático de Xestión Tributaria, Económico-Financeira e Contable.
Sociedade mercantil.-Sociedade Pública de Investimentos de Galicia.
Sociedade mercantil.-Autoestrada Alto de Santo Domingo-Ourense, S.A.
Sección 07.-Consellería de Medio Ambiente, Territorio e Infraestruturas.
Servizo 01.-Secretaría Xeral.
Servizo 02.-Secretaría Xeral de Ordenación do Territorio e Urbanismo.
Servizo 03.-Secretaría Xeral de Calidade e Avaliación Ambiental.
Servizo 04.-Dirección Xeral de Infraestruturas.
Servizo 05.-Dirección Xeral de Mobilidade.
Servizo 06.-Dirección Xeral de Sustentabilidade e Paisaxe.
Servizo 07.-Xurado de Expropiacións de Galicia.
Servizo 80.-Axencia de Protección da Legalidade Urbanística.
Servizo 81.-Instituto de Estudos do Territorio.
Servizo 82.-Augas de Galicia.
Servizo 90.-Instituto Galego de Vivenda e Solo.
Ente público.-Empresa Pública de Obras e Servizos Hidráulicos.
Sociedade mercantil.-Sociedade Galega de Medioambiente, S.A., Sogama.
Sociedade mercantil.-Xestur Coruña, S.A.
Sociedade mercantil.-Xestur Lugo, S.A.
Sociedade mercantil.-Xestur Ourense, S.A.
Sociedade mercantil.-Xestur Pontevedra, S.A.
Consorcio: Centro de Extensión Universitaria e Divulgación Ambiental de Galicia.
Sección 08.-Consellería de Economía e Industria.
Servizo 01.-Secretaría Xeral.
Servizo 02.-Dirección Xeral de Investigación, Desenvolvemento e Innovación.
Servizo 03.-Dirección Xeral de Comercio.
Servizo 04.-Dirección Xeral de Industria, Enerxía e Minas.
Servizo 80.-Instituto Galego de Consumo.
Ente público.-Instituto Galego de Promoción Económica.
Ente público-Instituto Enerxético de Galicia.
Sociedade mercantil.-Centro Europeo de Empresas e Innovación de Galicia, S.A.
Sociedade mercantil.-Xes Galicia S. Xestora Entidades de Capital Risco, S.A.
Sociedade mercantil.-Sodiga Galicia. Sociedade de capital risco.
Sociedade mercantil.-Sociedade Anónima de Xestión do Centro de Supercomputación de Galicia.
Sociedade mercantil.-Galicia Calidade, S.A.
Empresa participada: Parque Tecnolóxico de Galicia.
Fundación Feiras e Exposicións de Lugo.
Fundación Centro de Supercomputación de Galicia.
Fundación para o Fomento da Calidade Industrial e o Desenvolvemento Tecnolóxico.
Fundación Feiras e Exposicións para o Desenvolvemento de Galicia.
Fundación Instituto Feiral de Vigo.
Fundación Centro Galego de Artesanía e Deseño.
Sección 09.-Consellería de Educación e Ordenación Universitaria.
Servizo 01.-Secretaría Xeral.
Servizo 02.-Secretaría Xeral de Universidades.
Servizo 03.-Secretaría Xeral de Política Lingüística.
Servizo 04.-Dirección Xeral de Educación, Formación Profesional e Innovación Educativa.
Servizo 05.-Dirección Xeral de Centros e Recursos Humanos.
Consorcio: Axencia para a Xestión Integrada, Calidade e Avaliación e Formación Profesional.
Consorcio Bibliotecas Universitarias.
Sección 10.-Consellería de Sanidade.
Servizo 01.-Secretaría Xeral.
Servizo 02.-Dirección Xeral de Saúde Pública e Planificación.
Servizo 80.-Servizo Galego de Saúde.
Sociedade mercantil.-Galaria, empresa pública de servizos sanitarios, S.A.
Fundación Instituto Galego de Oftalmoloxía.
Fundación Pública Escola Galega de Administración Sanitaria.
Fundación Pública Urxencias Sanitarias-061.
Fundación Pública Centro de Transfusión de Galicia.
Fundación Pública Galega de Medicina Xenómica.
Sección 11.-Consellería de Cultura e Turismo.
Servizo 01.-Secretaría Xeral.
Servizo 02.-Dirección Xeral de Turismo.
Servizo 03.-Dirección Xeral do Patrimonio Cultural.
Servizo 04.-Dirección Xeral de Promoción e Difusión da Cultura.
Servizo A1.-Axencia Galega das Industrias Culturais.
Sociedade mercantil.-Sociedade Anónima de Xestión do Xacobeo.
Sociedade mercantil.-Sociedade de Imaxe e Promoción Turística de Galicia.
Fundación Cidade da Cultura.
Fundación: Illa de San Simón.
Consorcio: Instituto de Estudos Turísticos.
Sección 12.-Consellería de Traballo e Benestar.
Servizo 01.-Secretaría Xeral.
Servizo 02.-Secretaría Xeral de Familia e Benestar.
Servizo 03.-Dirección Xeral de Relacións Laborais.
Servizo 04.-Dirección Xeral de Promoción do Emprego.
Servizo 05.-Dirección Xeral de Formación e Colocación.
Servizo 06.-Dirección Xeral da Dependencia e Autonomía Persoal.
Servizo 07.-Dirección Xeral de Xuventude e Voluntariado.
Servizo 80.-Instituto de Seguridade e Saúde Laboral.
Ente público.-Consello Galego de Relacións Laborais.
Fundación Galega para o impulso da autonomía persoal e atención ás persoas en situación de dependencia.
Consorcio Galego de Servizos da Igualdade e do Benestar.
Sección 13.-Consellería do Medio Rural.
Servizo 01.-Secretaría Xeral.
Servizo 02.-Dirección Xeral de Produción Agropecuaria.
Servizo 03.-Dirección Xeral de Desenvolvemento Rural.
Servizo 04.-Dirección Xeral de Innovación e Industrias Agrarias e Forestais.
Servizo 05.-Dirección Xeral de Montes.
Servizo 06.-Dirección Xeral de Conservación da Natureza.
Servizo 90.-Fondo Galego de Garantía Agraria.
Ente público.-Axencia Galega de Desenvolvemento Rural.
Ente público.-Instituto Galego de Calidade Alimentaria.
Sociedade mercantil.-Sociedade Anónima para o Desenvolvemento Comarcal de Galicia.
Sociedade mercantil.-Xenética Fontao, S.A.
Sociedade mercantil.-Empresa Pública Servizos Agrarios Galegos, S. A.
Sociedade mercantil.-S.A. Xestora do Banco de Terras de Galicia.
Fundacións comarcais de Galicia.
Fundación Centro Tecnolóxico da Carne.
Fundación ROF-Codina.
Sección 14.-Consellería do Mar.
Servizo 01.-Secretaría Xeral.
Servizo 02.-Dirección Xeral de Competitividade e Innovación Tecnolóxica.
Servizo 03.-Dirección Xeral de Ordenación e Xestión dos Recursos Mariños.
Servizo 04.-Dirección Xeral de Desenvolvemento Pesqueiro.
Ente público.-Instituto Tecnolóxico para o Control do Medio Mariño de Galicia.
Ente Público.-Portos de Galicia.
Sección 20.-Consello Consultivo de Galicia.
Servizo 01.-Consello Consultivo de Galicia.
Sección 21.-Transferencias a corporacións locais.
Servizo 01.-Transferencias a corporacións locais.
Sección 22.-Débeda pública da comunidade autónoma.
Servizo 01.-Débeda pública da comunidade autónoma.
Sección 23.-Gastos de diversas consellerías.
Servizo 01.-Secretaría Xeral e do Patrimonio da Consellería de Facenda.
Servizo 02.-Dirección Xeral de Orzamentos.
Servizo 03.-Dirección Xeral de Política Financeira.
ANEXO V
Documentación específica dos organismos autónomos comerciais, industriais, financeiros e análogos e demais
entes con orzamento de gastos limitativo, a que se refire o
artigo 4º.tres desta orde
Os entes con orzamento de gastos de carácter limitativo, se é o caso, elaborarán o seu orzamento axustándoo á estrutura que se recolle neste anexo, composta polos seguintes documentos:
a) Detalle de ingresos e gastos.
b) Conta de explotación.
c) Cadro de financiamento básico.
Detalle de ingresos e gastos uniranse ademais:
a) Conta-resumo de operacións comerciais.
b) Estado demostrativo da variación do fondo de manobra.
-Estrutura do orzamento
Gastos:
Capítulo 1º.-Gastos de persoal.
Capítulo 2º.-Gastos en bens correntes e de servizos.
Capítulo 3º.-Gastos financeiros.
Capítulo 4º.-Transferencias correntes.
Capítulo 6º.-Investimentos reais.
Capítulo 7º.-Transferencias de capital.
Capítulo 8º.-Activos financeiros.
Capítulo 9º.-Pasivos financeiros.
Ingresos:
Capítulo 1º.-Impostos directos.
Capítulo 2º.-Impostos indirectos.
Capítulo 3º.-Taxas e outros ingresos.
Capítulo 4º.-Transferencias correntes.
Capítulo 5º.-Ingresos patrimoniais.
-Artigo 57 Resultado de operacións comerciais.
-Artigo 58 Variación do fondo de manobra.
Capítulo 6º.-Alleamento de investimentos reais.
Capítulo 8º.-Activos financeiros.
Capítulo 9º.-Pasivos financeiros.
Ver referencia pdf "09500D004P013.PDF"
ANEXO VI
Instrucións para a confección das propostas de gasto
e das memorias das consellerías
-Propostas de gasto.
Cadro nº 1: Ficha de programas.
Por cada un dos programas orzamentarios, segundo a ficha de programa, desenvolveranse os puntos seguintes:
1. Diagnóstico de situación.
Indica a situación de partida, o colectivo afectado, os problemas a que debe facer fronte e o punto a que se quere chegar.
2. Estratexias en que incide.
Indicará necesariamente os criterios de elaboración dos orzamentos en que incide máis directamente o programa. Ademais, poderanse indicar outros criterios contidos en documentos de carácter estratéxico como o acordo sobre bases programáticas da acción de goberno, marco estratéxico de converxencia de Galicia 2007-2013 (Mecega) e eixes prioritarios do Feder, FSE, Feader e FEP.
3. Obxectivos estratéxicos.
Son os principais resultados que se queren conseguir coa aplicación do programa. No caso de que dentro dun mesmo programa se inclúan ámbitos de actuación diferenciados, cada un deles corresponderase cun determinado obxectivo estratéxico.
4. Obxectivos operativos.
A través dos obxectivos operativos desenvólvese e defínese en termos concretos e mensurables o resultado que se quere conseguir.
Para cada obxectivo operativo asignaranse os proxectos ou actuacións que contribúen á súa aplicación, así como os indicadores que van permitir medir o seu cumprimento.
5. Datos complementarios.
5.1. Relación de disposicións legais que resultan afectadas.
5.2. Identificaranse os centros xestores dos cales se require colaboración para o desenvolvemento do programa, singularmente, no caso dos programas transversais.
6. Número de efectivos solicitados.
Só os que corresponden a ese centro xestor e a ese programa. Posteriormente, haberá que detallar o tipo, grupo e nivel dos efectivos solicitados e motivar a petición realizada.
7. Resumo de gastos do programa por centro xestor.
En observacións poderán incluír o que consideren conveniente para os efectos de aclarar e explicar os capítulos da proposta de gasto.
Memorias das consellerías.
A memoria explicativa de cada consellería sobre os orzamentos para o ano 2011 incluirá a información relativa a:
-A propia consellería.
-Os organismos autónomos e axencias públicas que, se é o caso, teña adscritos.
-As sociedades públicas e demais entidades integrantes do sector público autonómico dela dependentes.
O desenvolvemento da memoria realizarase conforme o esquema que se indica a continuación:
1. Estrutura orgánica e competencias.
-Cada departamento deberá, segundo o decreto polo que se fixa a súa estrutura orgánica, establecer os diferentes órganos que o forman. Incluiranse todos aqueles que conformen o sector público autonómico e que estean adscritos ao dito departamento (organismos autónomos, axencias, sociedades públicas, fundacións e consorcios).
-Estableceranse a continuación as competencias e finalidades dos órganos citados anteriormente (facendo referencia, no caso de competencias asumidas recentemente, ao real decreto polo que se aprobou o traspaso de funcións e servizos).
2. Principais liñas de acción para o ano 2011.
-Exporanse de forma xenérica os obxectivos que con carácter prioritario se pretenden alcanzar e liñas de acción que se van seguir, así como as actuacións básicas que deberán ser desenvolvidas para a súa realización, coa seguinte estrutura:
2.1. Da consellería.
2.2. Dos organismos autónomos.
2.3. Das axencias públicas.
2.4. Das sociedades públicas.
2.4.1. Dos entes públicos.
2.4.2. Das sociedades mercantís.
2.5. Das fundacións.
2.6. Dos consorcios.
3. Orzamento de gastos por programas.
3.1. Da consellería.
3.2. Dos organismos autónomos.
3.3. Das axencias públicas.
-Para cada un dos programas de gasto da consellería, dos organismos autónomos e das axencias públicas adscritos, desenvolveranse os puntos seguintes:
A. Descrición do programa.
Incluiráse unha descrición do contido do programa expoñendo a necesidade e os beneficios que se espera alcanzar.
B. Obxectivos e indicadores do programa.
A estrutura será como a que segue para cada un dos obxectivos estratéxicos para acadar respecto ao programa orzamentario pola sección do que se trate:
Ver referencia pdf "09500D004P013.PDF"
C. Órganos encargados da súa xestión.
Relacionaranse os centros directivos, a nivel de servizos orzamentarios así como tamén os organismos autónomos e axencias públicas adscritos encargados da execución do programa.
4. Cadros numéricos.
Corresponderá á Dirección Xeral de Orzamentos a inclusión nesta memoria dos cadros relativos á distribución orgánica e económica dos créditos de cada sección, dos organismos autónomos, axencias públicas e das entidades públicas a elas adscritas.
Ver referencia pdf "09500D005P037.PDF"